Ο **Μπάμπης Μπίζας** (γεννημένος στις 16 Σεπτεμβρίου 1954) είναι Έλληνας εξερευνητής, γεωγράφος, ταξιδιωτικός συγγραφέας και χαρακτηρισμένος από το βιβλίο Γκίνες και το National Geographic, ως ο πιο πολυταξιδεμένος άνθρωπος στον κόσμο. Γεννήθηκε στην Άρτα σε πενταμελή οικογένεια.

Μέχρι το 2004 ο Μπίζας είχε επισκεφτεί και τις 194 κυρίαρχες χώρες του κόσμου εκείνη την εποχή. Σήμερα είναι μέλος της Ρωσικής Γεωγραφικής Εταιρείας (*Русское географическое общество*) και συνεργάζεται με την ελληνική ταξιδιωτική εταιρεία *Cosmorama*, οργανώνοντας ταξίδια σε ασυνήθιστους προορισμούς. Εκτός του τίτλου "*ο πιο πολυταξιδεμένος άνθρωπος στον κόσμο*", έχει χαρακτηριστεί και ως "*ο Έλληνας Μαγγελάνος*" και "ο *Έλληνας Φιλέας Φογκ*".

Βιογραφία - Ταξίδια
-------------------

Σπούδασε Πολιτικές Επιστήμες στο Πάντειο Πανεπιστήμιο, στην Αθήνα. Εκτός από τα ελληνικά που είναι η μητρική του γλώσσα, διδάχτηκε βουλγαρικά και ρωσικά στο Ινστιτούτο Μελετών της Χερσονήσου του Αίμου (ΙΜΧΑ) στη Θεσσαλονίκη, ενώ γνωρίζει αγγλικά, γαλλικά και ισπανικά.

Ως φοιτητής πανεπιστημίου, ταξίδεψε ως "backpacker" στην Ευρώπη ως επί το πλείστον, με ωτοστόπ. Το 1977 ακολούθησε το ρεύμα των νέων Ευρωπαίων ταξιδιωτών, ταξιδεύοντας αρχικά προς την Ινδία οδικώς, διασχίζοντας Τουρκία, Περσία, Αφγανιστάν, Πακιστάν, Ινδία και Μπανγκλαντές. Όταν ξέμεινε από χρήματα, βρήκε δουλειά σε ένα πλοίο με το οποίο ταξίδεψε στη Σρι Λάνκα, στη Μαδαγασκάρη, στη Νότια Αφρική και τις Ηνωμένες Πολιτείες.

Για τα επόμενα 8 χρόνια ήταν απασχολημένος με τα ταξίδια ως συνοδός σε ταξιδιωτικές εκδρομές. Το 1987, έχοντας ήδη ταξιδέψει σε όλους τους γνωστούς τουριστικούς προορισμούς, αποφάσισε να επιβραδύνει τα ταξίδια του για λίγο, ώστε να επικεντρωθεί στο σχεδιασμό και την οργάνωση ενός γκρουπ για νέες εκδρομές με μικρές ομάδες, ιδρύοντας τις "Πολιτιστικές Περιηγήσεις". Τα πρώτα ταξίδια ήταν στην Καμπότζη και το Βιετνάμ, όπου ηγήθηκε του πρώτου γκρουπ. Σύντομα, ακολούθησαν χώρες της Δυτικής Αφρικής όπως το Τσαντ, η Νιγηρία και η Γουινέα Μπισάου, σε περιοχές όπου οι ντόπιοι έρχονταν για πρώτη φορά σε επαφή με τουρίστες.

Από εκεί και μετά, ο Μπίζας εξερεύνησε ασυνήθιστους προορισμούς, είτε με γκρουπ είτε μόνος του. Μετά από 20 χρόνια ταξιδιών, είχε βρεθεί σε όλο τον κόσμο. Αξιοσημείωτη ήταν η συμμετοχή του σε αποστολή της τότε Σοβιετικής Ένωσης στον Βόρειο Πόλο, τον Μάιο του 1996. Σχεδόν 18 χρόνια αργότερα, το Δεκέμβριο του 2014, ο Μπίζας προσγειώθηκε στο Νότιο Πόλο, γεγονός που τον κατέστησε ως τον μοναδικό Έλληνα που επισκέφθηκε και τους δύο πόλους της Γης. Τα τελευταία χρόνια, ο Μπίζας είναι μέλος της Ρωσικής Γεωγραφικής Εταιρείας.

Αξιοσημείωτα ταξίδια
--------------------

Ανάμεσα στα ταξίδια του, αίσθηση κάνουν ορισμένα που είναι ασυνήθιστα και από ορισμένους μπορούν να θεωρηθούν και επικίνδυνα. Ο Μπίζας συνόδευε γκρουπ στο Ελ Σαλβαδόρ την περίοδο εμφυλίου πολέμου, επισκέφθηκε τη Νικαράγουα την εποχή που ανέβαιναν οι Σαντινίστας στην εξουσία, ενώ ήταν ανάμεσα στους πρώτους τουρίστες που επισκέφτηκαν το Βιετνάμ το 1977, αμέσως μετά τον πόλεμο. Το 1988 συνελήφθη στη Λιβύη επί Καντάφι, με την κατηγορία ότι ήταν κατάσκοπος του Ισραήλ, αλλά απελευθερώθηκε μετά από δυο μέρες καθώς οι αρχές αντιλήφθηκαν ότι πρόκειται περί παρεξήγησης. Έχει επισκεφθεί πολλές φορές την Ανταρκτική την οποία λατρεύει, έχει βρεθεί στις απομονωμένες Αλεούτιες Νήσους της Αλάσκας και εξερευνά απομακρυσμένα νησιά του Ειρηνικού.

Το πάθος του όμως, είναι περιοχές της Αφρικής και της Ασίας όπου ζουν αρχαίες φυλές και οι παλιοί πολιτισμοί και παραδόσεις που επιβίωσαν μέχρι τις μέρες μας, αντιστεκόμενοι στον εκσυγχρονισμό. Έχει περάσει χρόνο με τους Χίμπα στη βόρεια Ναμίμπια και τη νότια Ανγκόλα, αλλά και με τους Χάμαρ στη νοτιοδυτική Αιθιοπία και συνόδευσε τους πρώτους τουρίστες που επισκέφθηκαν τις φυλετικές περιοχές των Απατάνι στο Αρουνάτσαλ Πραντές της Ινδίας και στις ορεινές περιοχές του Θιβέτ. Άλλα αξιοσημείωτα ταξίδια, είναι η αναζήτηση γυναικών με παραδοσιακά τατουάζ από φυλές των Τσιν της δυτικής Μιανμάρ και η εξερεύνηση νέων περιοχών στη Βόρεια Κορέα.

Προσωπικές απόψεις
------------------

Ο Μπίζας δηλώνει πως έχει μάθει από τα ταξίδια του ότι "ο πλανήτης έχει πλαστεί για όλους τους ανθρώπους και όσοι νομίζουν ότι πλάστηκε μόνο για αυτούς και προσπαθούν να τον φέρουν στα μέτρα τους, κάνουν λάθος". Θεωρεί ότι με τα ταξίδια, ο άνθρωπος αναγκάζεται να προσαρμοστεί στο περιβάλλον και αφήνει πίσω του τις όποιες συνήθειες μπορεί να έχει. Επίσης έχει δηλώσει ότι "δικό σου είναι ό,τι δεις και ό,τι φας" και ότι "η περιουσία του δεν είναι ακίνητα, είναι ταξίδια και βιώματα". Χαρακτηρίζει την Ελλάδα διαρκές σημείο αναφοράς του, ενώ για τον ίδιο "το ταξίδι το κάνουν οι άνθρωποι που συναντάς και όχι τα τοπία", ότι και συμπεραίνει ότι "όσα πιο πολλά χέρια σφίξεις, όσα πιο πολλά χαμόγελα ανταλλάξεις με τους ντόπιους, τόσο πιο κοντά βρίσκεσαι στην ουσία του ταξιδιού".

Στο ταξιδιωτικό κομμάτι, ο Μπίζας θεωρεί ότι τα πιο μεγαλοπρεπή μέρη του πλανήτη είναι τα νησιά της Ανταρκτικής, η Νότια Γεωργία, το Κεργκελέν και το Ζαβοντόφσκυ. Επίσης του αρέσει η Βενεζουέλα και ειδικά η περιοχή Κανάιμα, η λίμνη Τουρκάνα στη βόρεια Κένυα και η Γη του Φραγκίσκου Ιωσήφ στην Αρκτική Ρωσία. Ο Μπίζας, έχει δείξει μια ιδιαίτερη ευαισθησία και συμπάθεια προς τη Ρωσία, στην οποία ταξιδεύει επί 30 χρόνια και έχει δηλώσει ότι "είναι το στυλ του", καθώς θεωρεί ότι ταιριάζει στην κουλτούρα των Ελλήνων και αγαπά όλα τα επίπεδα πολιτισμού της. Έχει υποστηρίξει ότι "η Ρωσία είναι μία χώρα μαγική για όποιον μπορεί να τη δει πέρα από την επιφάνεια" και ότι "αν δεις πέρα από τα παλιά σπίτια και τα διαλυμένα εργοστάσια, θα βιώσεις την καθημερινότητα στη Ρωσία, την αγάπη των ανθρώπων για την πατρίδα τους, την οικογένεια, τους βετεράνους του πολέμου και τους ηλικιωμένους".

Ενώ έχει ταξιδέψει σε όλο τον κόσμο και παραδέχεται ότι σε οργάνωση κράτους οι καταλληλότερες χώρες είναι αυτές της Δύσης, όπως ο Καναδάς και η Γερμανία, ο Μπίζας θεωρεί ότι η Ελλάδα είναι η καλύτερη χώρα για να ζήσει κανείς.

Βιβλία του Μπάμπη Μπίζα
-----------------------

* Ρωσία*: Ταξιδιωτικός οδηγός*
* Γεωγραφικός οδηγός για ταξιδιώτες
* Πασών των Ρωσιών
* Τα Νησιά.

Παραπομπές
----------

1. ↑  代艳. «Unusual but true: The most traveled man on Earth». *www.chinadaily.com.cn*. Ανακτήθηκε στις 23 Ιουνίου 2021.
2. ↑  Σαραντοπούλου, Σεμίνα. «Μπάμπης Μπίζας: Ελληνας 195 χωρών | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 23 Ιουνίου 2021.
3. 1 2 3  «The Man». *Babis Bizas* (στα Αγγλικά). Ανακτήθηκε στις 23 Ιουνίου 2021.
4. 1 2  «A Greek rode across the river». *Russian Geographical Society* (στα Αγγλικά). 5 Ιουλίου 2017. Ανακτήθηκε στις 23 Ιουνίου 2021.
5. ↑  «Interview with Babis Bizas. Our own Magellan. | cosmorama.gr». *web.archive.org*. 20 Οκτωβρίου 2016. Αρχειοθετήθηκε από το πρωτότυπο στις 20 Οκτωβρίου 2016. Ανακτήθηκε στις 23 Ιουνίου 2021. CS1 maint: Unfit url (link)
6. ↑  «Συνέντευξη: Μπάμπης Μπίζας. Ο δικός μας Μαγγελάνος!». *Cosmorama*. 18 Μαρτίου 2016. Ανακτήθηκε στις 23 Ιουνίου 2021.
7. 1 2  «Biography». *Babis Bizas* (στα Αγγλικά). Ανακτήθηκε στις 23 Ιουνίου 2021.
8. ↑  «Babis Bizas». *Dimitris Vlaikos - Portrait Photographer Athens Greece* (στα Αγγλικά). 25 Ιανουαρίου 2016. Ανακτήθηκε στις 23 Ιουνίου 2021.
9. ↑  «Cosmorama conquers the South Pole | cosmorama.gr». *web.archive.org*. 20 Οκτωβρίου 2016. Αρχειοθετήθηκε από το πρωτότυπο στις 20 Οκτωβρίου 2016. Ανακτήθηκε στις 23 Ιουνίου 2021. CS1 maint: Unfit url (link)
10. ↑  Σαραντοπούλου, Σεμίνα. «Μπάμπης Μπίζας: Ελληνας 195 χωρών | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 23 Ιουνίου 2021.
11. ↑  «Biography». *Babis Bizas* (στα Αγγλικά). Ανακτήθηκε στις 23 Ιουνίου 2021.
12. ↑  «Biography». *Babis Bizas* (στα Αγγλικά). Ανακτήθηκε στις 23 Ιουνίου 2021.
13. ↑  «Μπάμπης Μπίζας: Ο πιο Ταξιδεμένος Άνθρωπος του Κόσμου Δεν Καταβλήθηκε Από το Lockdown». *www.vice.com*. Ανακτήθηκε στις 23 Ιουνίου 2021.
14. ↑  Σαραντοπούλου, Σεμίνα. «Μπάμπης Μπίζας: Ελληνας 195 χωρών | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 23 Ιουνίου 2021.
15. ↑  «ΜΠΑΜΠΗΣ ΜΠΙΖΑΣ - "Ακρίτες του Ελληνισμού οι Ελληνες της διασποράς"». *www.ellines.com*. Ανακτήθηκε στις 23 Ιουνίου 2021.
16. ↑  «Συνέντευξη: Μπάμπης Μπίζας. Ο δικός μας Μαγγελάνος!». *Cosmorama*. 18 Μαρτίου 2016. Ανακτήθηκε στις 23 Ιουνίου 2021.
17. ↑  Παπαοικονόμου-Σιδέρης, Ματθαίος (8 Νοεμβρίου 2018). «Ο πιο πολυταξιδεμένος άνθρωπος στον κόσμο είναι Έλληνας και αυτή ήταν η χώρα που λάτρεψε». *Sputnik Ελλάδα*. Ανακτήθηκε στις 23 Ιουνίου 2021.
18. ↑  «Χαράλαμπος Μπίζας: Οι περιπέτειες ενός σύγχρονου Φιλέα Φογκ». *Athens Voice*. Ανακτήθηκε στις 23 Ιουνίου 2021.
19. ↑  Μπίζας, Μπάμπης (2020). *"Ρωσία"*. *Ιδιωτική έκδοση*. ISBN 9786188484207.
20. ↑  Μπίζας, Μπάμπης (2020). *Γεωγραφικός Οδηγός για ταξιδιώτες*. *Ιδιωτική έκδοση*. ISBN 9786188484214.
21. ↑  Μπίζας, Μπάμπης (2016). *Πασών των Ρωσιών*. *Ιδιωτική έκδοση*. ISBN 9789609378086.
22. ↑  Μπίζας, Μπάμπης (2020). *Τα Νησιά*. *Ιδιωτική έκδοση*. ISBN 9786188484245.

Εξωτερικοί σύνδεσμοι
--------------------

* Επίσημος ιστότοπος
* Τravelers Century Club: Greek TCC Member Reaches the Two Poles
* eKathemerini: What a life: The world’s most traveled man, who’s been to all 195 countries
* Ellines.com: "Ακρίτες του Ελληνισμού οι Ελληνες της διασποράς"